Nuwe CD vir talentvolle plaaslike musikant | Netwerk24
: Riaan Nieuwenhuis
Die plaaslike musikant, Riaan Nieuwenhuis, het onlangs sy nuwe album Collaborator vrygestel.
Nieuwenhuis wat reeds 17 jaar voltyds op sy musiekloopbaan fokus, beskryf dié album as "band-driven rock instrumental".
Collaborator is Nieuwenhuis se derde ateljee-album waarvan die voorgangers die albums Instigator en Mediatoris.
"In teenstelling met die vorige albums, waar ek eers alles volledig klaar geskryf het, het ons met Collaborator die aanvanklike tracks eers baie gespeel nadat ek dit rofweg geskryf het. Dit het dan 'n platform gebied vir insette deur die ander ouens (ander betrokke musikante)."
Hy vertel dat hy gemik het vir 'n rou en swaar klank, met meer uitgebreide komposisies as met die albumInstigator.
Wat dié album ook sterk aan die Paarl koppel, is die klank van die tromme wat opgeneem is in die Ou Meul-teater met die houtvloer-verhoog "om 'n groot en vol tromgeluid te kry".
"Dis iets wat ek nog nie vantevore probeer het nie. Ek glo dit het die gewenste uitwerking gehad."
Nieuwenhuis vertel dat hy reeds vanaf sesjarige ouderdom die klavier en orrel bespeel. Op agt het hy ook kitaar begin speel.
Hy het later ook tromme begin speel en vandag kan hy nie net bogenoemde instrumente speel nie, maar hy komponeer ook musiek.
Hy is ook bekend vir sy betrokkenheid by die bands Delta Blue, AGES, AMAfist, Piet Potent, Basson Laubscher, The Parlor Vinyls en tans Nico Erwee.
Hy was ook betrokke by baie ander groepe se albumopnames en het verskeie solotracks vrygestel.
Nieuwenhuis wat die afgelope agt jaar in die Paarl woon, waar albei sy kinders gebore is, vertel hy hou die meeste van die mooi berge in die Paarl sowel as die vriendelike mense.
Twee gelukkige lesers kan elk Nieuwenhuis se nuwe album wen deur die naam van die album te SMS na 37405 voor Maandag 28 Maart.